Egenskapene til et kvantemekanisk system kan finnes fra løsninger av Schrödinger-ligningen. Den er bestemt av systemets Hamilton-operator som innneholder de variable som beskriver systemet. Er denne uavhengig av tiden, vil en løsning bety å finne eksakte verdier for alle egenverdiene til denne operatoren. De er systemets mulige, kvantiserte energier og bestemmer samtidig hvordan det utvikler seg med tiden. Men for de fleste, realistiske system lar disse seg ikke beregne eksakt. Med perturbasjonsteori kan approksimative verdier ofte finnes for disse størrelsene.